Deler av stor romsonde på vei mot jorden
Romsonden Phobos-Grunt skulle egentlig til Mars, men ble liggende fast i en bane ved jorden. Siden har jordklodens tyngdekraft sørget for at den er blitt trukket stadig lengre ned. Deler av sonden er ventet å treffe Argentina søndag kveld. Ifølge DPA vil delene lande rundt 120 kilometer vest for byen Rosario. Mesteparten av romsonden består av drivstoff og vil brenne fullstendig opp i atmosfæren, men deler av den kan overleve og styrte mot jordkloden, forklarer Pål Brekke, seniorrådgiver ved Norsk Romsenter, til NTB. Brekke understreker at siden det meste av jordens overflate består av hav og ubebodde områder, er det ingen grunn til å frykte romsonden. - Dette er noe som skjer hele tiden, og det er ikke fare for at mennesker vil komme til skade. Før eller siden kan det skje, men det er ingen grunn til å frykte det nå. Grunnen til at denne romsonden har fått såpass mye oppmerksomhet, er at den er veldig stor, sier Brekke. Han forteller at folk som befinner seg i nærheten av stedet der romsonde-delene faller ned, kanskje vil kunne se flere stjerneskudd på himmelen. Han understreker imidlertid at det er svært vanskelig å si eksakt hvor og når delene vil treffe jorden.
Deler av en stor russisk romsonde på 13,5 tonn er på vei mot jorden og vil trolig treffe Argentina søndag kveld.